鳴雞行
作者：時少章
朝代：宋

paragraphs: 三里寥落秋夜長，老雞望星初引吭。
一聲二聲天沆漭，客夢初回猶惚恍。
三聲四聲天漸明，道上行人馬蹄響。
嗟爾行人人有心，心長面短誰能尋。
薛君脫走窘思慮，劉牧起舞豪精神。
勿言咿喔纔滿座，中有歎悲千萬箇。
君知種種在此雞，只合雞聲塞天破。
吳中老翁百不忙，殺雞釀酒酬年光。
黄紬輭暖蒲薦穩，日出三竿猶在牀。